《兰中番俗》
清代·萧竹

遍履兰中地，番庄卅六多。依山茅盖屋，近水竹为窝。

众怪疑魑近，心顽奈石何。往来皆佩剑，出入总操戈。

酒醉欣摇舞，情欢乐笑歌。尊卑还可爱，男女实难讹。

八节无时序，三冬亦暖和。未能传五教，咸晓四维摩。

作者简介：萧竹，字友竹，福建龙溪人。喜吟咏，于堪舆之术，自谓得异传。嘉庆三年（1798），从其友游台湾，穷涉至噶玛兰，吴沙款之。居且久，乃为标其胜处，为八景，且益为十六景。竹悉为赋诗。或论其山水，遂为图以出，脉络甚详。时未有五围、六围，要其可以建围地，竹于图中，皆递指之，后悉如其言。或言款竹者并非吴沙。